கலாரீதியாக பாத்திரப்ப்படைப்பு, வர்ணனை, நடை, சொல்லாட்சி, சம்பாஷனை, கடை சொல்லல் போன்றவற்றை அவரது படைப்புகளிலிருந்து சிறப்பித்துச் சொல்லத் துவங்கினால் இச்சிறு கட்டுரை இலக்கிய ஆய்வாக மாறிவிடும். ஒட்டுமொத்தமாக பார்வைகொண்டு விரைவாக குறித்துக் கொள்கிற முயற்சியில் சொல்வதானால் அவரது படைப்புகளில் மேலோங்கியதாகக் காணப்படுவது மனித நாகரீகம் பற்றிய (civilization) அவரது பிரதான அக்கறை. இதுவே அவரை, சமூகத்தில் எத்தகைய அந்தஸ்து கொண்டிருந்த போதிலுமவரது கதாபாத்திரங்கள் தாங்கள் ஞானத்தை தேடுபவர்களாக சித்தரிக்குமாறு தூண்டியது. இதுவே அவரை மனிதாபிமானியாகவும் சிந்தனாவாதியாகவும் உயர்த்தியுள்ளது. இதுவே மாணவர்களை மாடு மேய்க்கப் போங்கள் என்று சொல்லக் காரணமாக இருந்தது. நக்ஸலைட்டுகள் மீதும் சம்பல் கொள்ளைக்காரர்கள் மீதும் பரிதாபம் கலந்த புரிதலைத் தோற்றுவித்தது. தூக்குத்தண்டனை பற்றிய உரத்தச் சிந்தனையை எழுப்பியது. உளவியலை அடிப்படையாக்கித் தார்மீக நோக்கில் குற்றம் புரிந்தவர்களை அணுக உதவி புரிந்தது.